**Kirkkohallituksen kirje 1/2014 kirkolliskokoukselle**

**Asianro 2012-00800**

**ESITYS KESKUSTELUN KÄYMISEKSI KIRKON STRATEGIASTA 2020**

***KOHTAAMISEN KIRKKO***

Kirkkohallituksen täysistunto perusti 20.11.2012 Kirkon strategia 2020 -työryhmän valmistelemaan 31.1.2014 mennessä kirkkohallitukselle esityksen kirkon yhteiseksi strategiaksi vuoteen 2020. Työryhmään nimettiin puheenjohtajaksi piispa Tapio Luoma ja jäseniksi konsernijohtaja Jukka Alho, vt. kirkkoherra Ann-Mari Audas-Willman, ekonomisti Signe Jauhiainen, raamattukouluttaja Eero Junkkaala, pääsihteeri Katri Korolainen, kärkihankekoordinaattori Jussi Laine, hiippakuntadekaani Niilo Pesonen ja tiedottaja Kaisa Rönkä, kirkkohallituksen täysistunnon edustajana Riitta Alaja sekä sihteeriksi pastori, teologian maisteri Timo-Matti Haapiainen.

Toimeksiantajana kirkkohallituksen täysistunto hyväksyi 1.4.2014 kirkon yhteisen strategian *Kohtaamisen kirkko* ja merkitsi tiedoksi sitä taustoittavan ja avaavan mietinnön. Näin on menetelty myös vuonna 2002, jolloin hyväkyttiin *Läsnäolon kirkko* -strategia ja vuonna 2008, jolloin hyväksyttiin *Meidän kirkko. Osallisuuden yhteisö* -strategia.

*Kohtaamisen kirkko* on syntynyt voimassa olevan *Meidän Kirkko. Osallisuuden yhteisö* -strategian pohjalta. Huomioon on otettu niin strategian toteutuminen kuin toimintaympäristön muutokset. Koko työskentelyprosessin ajan työryhmä keräsi palautetta sosiaalisessa mediassa.

Strategiassa on keskeistä nimensä mukaisesti kohtaaminen. Kohtaamisella tarkoitetaan tässä strategiassa Jumalan ja ihmisen kohtaamista, ihmisten välistä kohtaamista sekä vastuullista suhdetta luomakuntaan.

*Kohtaamisen kirkon* perusajatus on jäsenlähtöisyys. Työntekijäkeskeisyyden sijaan vahvistetaan seurakunnan jäsenten osallisuutta. Jäsenten vastuuta seurakunnan elämän ja toiminnan toteuttamisessa halutaan tuoda esille. *Kohtaamisen kirkko* korostaa, että seurakuntalaiset ovat täysillä valtuuksilla mukana toteuttamassa jumalanpalveluselämää. *Kohtaamisen kirkossa* seurakunta on kirkon elämän ja toiminnan perusyksikkö.

Strategia tarjoaa seurakunnille ja hiippakunnille sekä kirkon keskushallinnon yksiköille mahdollisuuden liittyä yhteisen strategian painopisteisiin ja laatia sen pohjalta omat strategiat. *Kohtaamisen kirkkoa* tehdään vuosina 2014–2015 tunnetuksi kirkon eri foorumeilla.

Hyväksyessään *Kohtaamisen kirkko* -strategian kirkkohallitus päätti tuoda sen kirkolliskokoukseen keskusteltavaksi. Kirkolliskokouksen työjärjestyksen 43 §:n mukaan:

*”Piispainkokous tai kirkkohallitus voi tehdä esityksen keskustelun käymisestä täysistunnossa tietystä ajankohtaisesta asiasta. Sitten kun esitys on jaettu edustajille, se pannaan pöydälle ja samalla määrätään, milloin keskustelu asiasta käydään. Kirkkohallituksen jäsenet voivat osallistua keskusteluun.”*

Helsingissä 1 päivänä huhtikuuta 2014

 Arkkipiispa Kari Mäkinen

 Kansliapäällikkö Jukka Keskitalo